Frú Vigdís Finnbogadóttir vígir Brúðuheima á morgun Smiðir , málarar , sýningarhönnuðir og ýmsir fleiri voru um síðustu helgi í óðaönn að gera hús og innbú í Englendingavík í Borgarnesi tilbúið fyrir formlega opnun Brúðuheima . “ Formleg vígsla verður á morgun , fimmtudaginn 20. maí klukkan 17:00 . Þar ætla Katrín Júlíusdóttir ferðamálaráðherra og Páll S Brynjarsson sveitarstjóri að flytja ávörp . Frú Vigdís Finnbogadóttir fyrrverandi forseti Íslands mun síðan opna Brúðuheima formlega . Við höfum boðið um 600 gestum til að samgleðjast með okkur á þessum tímamótum . Ég vona jafnframt að Borgnesingar og nærsveitamenn verði ánægðir með útkomuna því vissulega hefur það verið ábyrgðarhluti að taka við þessum gömlu og merku húsum og fylla þau nýju lífi . Á næstu dögum og vikum vonast ég svo til að sjá sem flesta og að þeir fái tækifæri til að upplifa staðinn á nýjan hátt , ” sagði Hildur M Jónsdóttir framkvæmdastóri í samtali við Skessuhorn . Föstudaginn 21. maí verður síðan fyrsti formlegi opnunardagur fyrir gesti og verður opið alla daga í sumar frá klukkan 10 til 22 . Um hvítasunnuhelgina má því búast við að margir leggi leið sína í Englendingavík .